CELEX: 31986D0138
Language: el
Date: 1986-04-22 00:00:00
Title: 86/138/ΕΟΚ: Απόφαση του Συμβουλίου της 22ας Απριλίου 1986 σχετικά με ένα σχέδιο επίδειξης για τη δημιουργία κοινοτικού συστήματος πληροφόρησης για τα ατυχήματα στα οποία ενέχονται καταναλωτικά προϊόντα

Avis juridique important

|

31986D0138

86/138/ΕΟΚ: Απόφαση του Συμβουλίου της 22ας Απριλίου 1986 σχετικά με ένα σχέδιο επίδειξης για τη δημιουργία κοινοτικού συστήματος πληροφόρησης για τα ατυχήματα στα οποία ενέχονται καταναλωτικά προϊόντα  

Επίσημη Εφημερίδα αριθ. L 109 της 26/04/1986 σ. 0023 - 0027

***** ΑΠΟΦΑΣΗ ΤΟΥ ΣΥΜΒΟΥΛΙΟΥ  της 22ας Απριλίου 1986  σχετικά με ένα σχέδιο επίδειξης για τη δημιουργία κοινοτικού συστήματος πληροφόρησης για τα ατυχήματα στα οποία ενέχονται καταναλωτικά προϊόντα  (86/138/ΕΟΚ)  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 235,  την πρόταση της Επιτροπής (1),  τη γνώμη του Ευρωπαϊκού Κοινοβουλίου (2),  τη γνώμη της Οικονομικής και Κοινωνικής Επιτροπής (3),  Εκτιμώντας:  ότι το προκαταρκτικό πρόγραμμα της Ευρωπαϊκής Κοινότητας για την πολιτική προστασίας και ενημέρωσης των καταναλωτών, που προσαρτάται στο ψήφισμα του Συμβουλίου της 14ης Απριλίου 1975 (4), υπογραμμίζει ότι τα προϊόντα που διατίθενται στους καταναλωτές πρέπει να είναι τέτοια ώστε, όταν χρησιμοποιούνται υπό συνήθεις και προβλεπόμενες συνθήκες, να μην παρουσιάζουν κινδύνους για την υγεία και την ασφάλεια των καταναλωτών· ότι, εάν ενέχουν τέτοιους κινδύνους, πρέπει να προβλεφθούν κατάλληλες ρυθμίσεις ή να ληφθούν πρόσφορα μέτρα με στόχο να ενημερωθεί ο καταναλωτής για τους κινδύνους που διατρέχει, να βελτιωθούν οι συνθήκες χρησιμοποίησης και τα χαρακτηριστικά των προϊόντων ή να αποσυρθούν τα εν λόγω προϊόντα από την αγορά·  ότι, σύμφωνα με την απόφαση 81/623/ΕΟΚ του Συμβουλίου της 23ης Ιουλίου 1981 περί της πραγματοποιήσεως δοκιμαστικής περιόδου όσον αφορά κοινοτικό σύστημα πληροφοριών για ατυχήματα σχετιζόμενα με προϊόντα εκτός του πλαισίου των επαγγελματικών δραστηριοτήτων και της οδικής κυκλοφορίας (5), η Επιτροπή και τα κράτη μέλη πραγματοποίησαν δοκιμαστική εφαρμογή 30 μηνών που επέτρεψε να καταδειχθεί το εφικτό της βασικής συγκέντρωσης των πληροφοριών από τις υπηρεσίες παροχής πρώτων βοηθειών των νοσοκομείων και της συμπληρωματικής συγκέντρωσης των πληροφοριών από άλλες πηγές·  ότι, επομένως, ενδείκνυται να θεσπίσει η Κοινότητα ένα σχέδιο επίδειξης περιορισμένης χρονικής διάρκειας με σκοπό την ενδεχόμενη δημιουργία ενός κοινοτικού συστήματος που θα αποσκοπεί στη συγκέντρωση πληροφοριών σχετικά με τις διάφορες πτυχές που συνδέονται με την ασφάλεια των προϊόντων, όταν αυτά ενέχονται σε ατυχήματα, και ιδίως με τους ρόλους αντίστοιχα του προϊόντος, του θύματος και του περιβάλλοντός τους στην περίπτωση κάθε ατυχήματος· ότι οι πληροφορίες αυτές έχουν μεγάλη σημασία για την προστασία του καταναλωτή·  ότι τα αποτελέσματα του σχεδίου επίδειξης θα επιτρέψουν στην Επιτροπή να υποβάλλει κάθε κατάλληλη πρόταση ώστε να εξασφαλισθεί η συνέχεια στον τομέα αυτό των κοινοτικών δραστηριοτήτων, που έχουν αρχίσει με τη δοκιμαστική εφαρμογή·  ότι πρέπει να προβλεφθεί η υποχρέωση εκ μέρους των κρατών μελών να συγκεντρώνουν και να διαβιβάζουν τις πληροφορίες στην Επιτροπή·  ότι με βάση τις πληροφορίες αυτές θα καταστεί εφεξής δυνατή η πραγματοποίηση ή ο συντονισμός εμπεριστατωμένων μελετών σχετικά με τα σοβαρότερα ή/και συχνότερα ατυχήματα για την προώθηση της βελτίωσης των χαρακτηριστικών των προϊόντων, της τυποποίησής τους, της κατάλληλης χρησιμοποίησής τους από τους καταναλωτές, καθώς και της ενημέρωσης και της εκπαίδευσης των τελευταίων με στόχο την πρόληψη των ατυχημάτων·  ότι οι πληροφορίες που συγκεντρώθηκαν στα πλαίσια του προγράμματος δράσης, που προτάθηκε από την Επιτροπή, στον τομέα της τοξικολογίας για την προστασία της υγείας (1), θα μπορούσαν να ενταχθούν στο σύστημα που καθορίστηκε από το σχέδιο επίδειξης ·  ότι, σε σχέση με τα ανωτέρω, είναι απαραίτητη η διατήρηση σχέσεων με τους διάφορους κύκλους που είναι σε θέση να παράσχουν όχι μόνο τις πληροφορίες σχετικά με την ασφάλεια των προϊόντων, αλλά επίσης να παίζουν αποφασιστικό ρόλο στην πρόληψη των ατυχημάτων, είτε είναι δημόσιες υπηρεσίες, είτε κατασκευαστές, έμποροι ή χρήστες των προϊόντων·  ότι πρέπει να συσταθεί μια συμβουλευτική επιτροπή που θα συμβουλεύει την Επιτροπή κατά την άσκηση των καθηκόντων διαχείρισης και των συναφών δραστηριοτήτων·  ότι πρέπει να οριστεί σε κάθε κράτος μέλος η υπεύθυνη αρχή για την εξασφάλιση της καλής λειτουργίας του σχεδίου επίδειξης και τον απαραίτητο συντονισμό σε κοινοτικό επίπεδο·  ότι, στο πλαίσιο του σχεδίου επίδειξης, πρέπει να δοθούν εγγυήσεις για το σεβασμό:  - των θεμελιωδών δικαιωμάτων και των αρχών που διατυπώθηκαν στην κοινή διακήρυξη της 5ης Απριλίου 1977,  - των θεμελιωδών δικαιωμάτων και των αρχών που περιέχονται στη σύμβαση της 28ης Ιανουαρίου 1981 του Συμβουλίου της Ευρώπης για την προστασία του ανθρώπου όσον αφορά την αυτόματη επεξεργασία στοιχείων προσωπικής φύσης,  - του απόρρητου των δεδομένων που αφορούν τις σχετικές επιχειρήσεις·  ότι η Επιτροπή, βάσει της αποκτηθείσας εμπειρίας, θα πρέπει να υποβάλει μια έκθεση και προτάσεις στο Συμβούλιο ώστε αυτό, σύμφωνα με τους όρους που προβλέπονται από τη συνθήκη, να μπορέσει να αποφασίσει για τη χρηματοδότηση που είναι αναγκαία για τα δύο τελευταία έτη του σχεδίου·  ότι το σχέδιο επίδειξης φαίνεται αναγκαίο για την επίτευξη ενός από τους στόχους της Κοινότητας στον τομέα της προστασίας και ενημέρωσης των καταναλωτών· ότι η συνθήκη δεν έχει προβλέψει τις προς το σκοπό αυτό απαιτούμενες εξουσίες, εκτός από εκείνες του άρθρου 235,  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:  Άρθρο 1  1. Μετά τη δοκιμαστική εφαρμογή που πραγματοποιήθηκε με την απόφαση 81/623/ΕΟΚ, θεσπίζεται ένα σχέδιο επίδειξης, το οποίο στο εξής θα καλείται «σχέδιο», πενταετούς διάρκειας που αρχίζει από την 1η Δεκεμβρίου 1985, με σκοπό την ενδεχόμενη δημιουργία κοινοτικού συστήματος πληροφόρησης για τα ατυχήματα στα οποία ενέχονται καταναλωτικά προϊόντα.  2. Οι στόχοι του σχεδίου είναι η συλλογή στοιχείων για τα ατυχήματα στα οποία ενέχονται καταναλωτικά προϊόντα, με σκοπό την προώθηση της πρόληψης των ατυχημάτων αυτών, τη βελτίωση της ασφάλειας των καταναλωτικών προϊόντων καθώς και την ενημέρωση και την εκπαίδευση των καταναλωτών σχετικά με την καλύτερη χρησιμοποίηση των προϊόντων.  3. Η παρούσα απόφαση εφαρμόζεται στα ατυχήματα που αναφέρονται στην παράγραφο 2, εκτός από:  α) τα εργατικά ατυχήματα·  β) τα ατυχήματα της οδικής, σιδηροδρομικής, θαλάσσιας και εναέριας κυκλοφορίας.  4. Τα χαρακτηριστικά του σχεδίου περιγράφονται στο παράρτημα Ι.  Άρθρο 2  Τα κράτη μέλη κοινοποιούν στην Επιτροπή, εάν είναι δυνατό μόλις καταστεί ενεργή η παρούσα απόφαση και το αργότερο την 1η Ιανουαρίου 1987, τις πληροφορίες αναφέρονται στο παράρτημα Ι.  Άρθρο 3  Το μέγιστο ποσό που θεωρείται αναγκαίο για τη συμμετοχή της Κοινότητας στην εκτέλεση του σχεδίου για τα τρία πρώτα έτη ανέρχεται σε 7 εκατομμύρια ECU.  Η ενδεικτική κατανομή του ποσού αυτού περιέχεται στο παράρτημα ΙΙ.  Το Συμβούλιο, σύμφωνα με τους όρους που προβλέπει η συνθήκη, αποφασίζει σχετικά με την αναγκαία χρηματοδότηση για τα δύο τελευταία έτη του σχεδίου και για την ενδεικτική κατανομή αυτής της χρηματοδότησης, με βάση έκθεση της Επιτροπής που θα παραθέτει την αποκτηθείσα πείρα κατά τα δύο πρώτα έτη του σχεδίου.  Άρθρο 4  1. Η Επιτροπή είναι υπεύθυνη για τη διαχείριση του σχεδίου και των συναφών δραστηριοτήτων, συμπεριλαμβανομένης της εκμετάλλευσης των πληροφοριών που συλλέγονται δυνάμει του άρθρου 1. Οι δραστηριότητες αυτές μπορούν να περιλαμβάνουν ιδίως την εκτέλεση εμπεριστατωμένων μελετών σχετικά με τα σοβαρότερα ή/και τα συνηθέστερα ατυχήματα.  2. Κατά την άσκηση των καθηκόντων που αναφέρονται στην παράγραφο 1, η Επιτροπή συμβουλεύεται τη Συμβουλευτική Επιτροπή που αναφέρεται στο άρθρο 7.  Άρθρο 5  Τα κράτη μέλη ορίζουν και κοινοποιούν στην Επιτροπή το όνομα και τη διεύθυνση της αρχής ή των αρχών που είναι υπεύθυνες για τη συλλογή και διαβίβαση των πληροφοριών δυνάμει του άρθρου 2.  Άρθρο 6  Κατά τη συλλογή και διαβίβαση των πληροφοριών, η Επιτροπή και τα κράτη μέλη φροντίζουν να έχει διαγραφεί από αυτές κάθε στοιχείο που θα μπορούσε να οδηγήσει στην αναγνώριση του θύματος, ώστε η ταυτότητά του να παραμείνει απόρρητη.  Άρθρο 7  1. Συνίσταται στα πλαίσια της Επιτροπής, μια συμβουλευτική επιτροπή, καλούμενη στο εξής «Συμβουλευτική Επιτροπή», η οποία αποτελείται από δύο εκπροσώπους για κάθε κράτος μέλος και προεδρεύεται από αντιπρόσωπο της Επιτροπής. Οι αντιπρόσωποι των κρατών μελών μπορούν να συνοδεύονται από εμπειρογνώμονες.  2. Η Συμβουλευτική Επιτροπή δίνει τη γνώμη της, είτε μετά από πρωτοβουλία του προέδρου της είτε μετά από αίτηση του αντιπροσώπου ενός κράτους μέλους, για κάθε ζήτημα σχετικά με την εφαρμογή και τη διαχείριση του σχεδίου, την ερμηνεία των στοιχείων και την εκμετάλλευση των πληροφοριών, συμπεριλαμβανομένων των αποτελεσμάτων της δοκιμαστικής εφαρμογής καθώς και τη χρησιμοποίηση των πιστώσεων χρηματοδότησης του σχεδίου.  3. Η γραμματεία της Συμβουλευτικής Επιτροπής εξασφαλίζεται από την Επιτροπή.  Άρθρο 8  Με βάση τα αποτελέσματα που θα προκύψουν κατά τη διάρκεια της εκτέλεσης του σχεδίου, η Επιτροπή, αφού λάβει τη γνώμη της Συμβουλευτικής Επιτροπής, υποβάλλει τελική έκθεση και προτάσεις όσον αφορά τη συνέχεια που πρέπει να δοθεί στο σχέδιο ώστε το Συμβούλιο να μπορεί να αποφασίσει σχετικά με τις προτάσεις αυτές μέσα σε προθεσμίες που θα επιτρέπουν, εφόσον απαιτείται, να εξασφαλισθεί η συνέχεια των σχετικών δραστηριοτήτων.  Άρθρο 9  Η παρούσα απόφαση απευθύνεται στα κράτη μέλη.  Λουξεμβούργο, 22 Απριλίου 1986.  Για το Συμβούλιο  Ο Πρόεδρος  H. van den BROEK  (1) ΕΕ αριθ. C 117 της 11. 5. 1985, σ. 4.  (2) ΕΕ αριθ. C 68 της 24. 3. 1986.  (3) ΕΕ αριθ. C 188 της 29. 7. 1985, σ. 9.  (4) ΕΕ αριθ. C 92 της 25. 4. 1975, σ. 1.  (5) ΕΕ αριθ. L 229 της 13. 8. 1981, σ. 1.  (1) ΕΕ αριθ. C 156 της 16. 6. 1984, σ. 6.  ΠΑΡΑΡΤΗΜΑ Ι  ΧΑΡΑΚΤΗΡΙΣΤΙΚΑ ΤΟΥ ΣΧΕΔΙΟΥ ΕΠΙΔΕΙΞΗΣ  1. Το σχέδιο εφαρμόζεται στα ατυχήματα που αναφέρονται στο άρθρο 1 της απόφασης και που καταλήγουν στην παροχή ιατρικής βοήθειας και συμβαίνουν στην «ιδιωτική ζωή», δηλαδή στα σπίτια και στο άμεσο περιβάλλον τους, και ιδίως στους κήπους, αυλές, χώρους στάθμευσης, καθώς επίσης, κατά τις δραστηριότητες του ελεύθερου χρόνου, στις αθλητικές δραστηριότητες και στο σχολείο. Τα κράτη μέλη μπορούν, ωστόσο, να περιορίσουν τις παρεχόμενες πληροφορίες μόνο στα ατυχήματα που συμβαίνουν στα σπίτια και στο άμεσο περιβάλλον τους.  2. Η συλλογή των βασικών στοιχείων επιτυγχάνεται στις αίθουσες πρώτων βοηθειών νοσοκομείων που επιλέγονται από τα κράτη μέλη σε συμφωνία με την Επιτροπή. Θα γίνονται και συζητήσεις ή/και επισκέψεις στα ίδια τα θύματα, εάν αυτό είναι χρήσιμο, για να εμπλουτιστούν οι πληροφορίες για ορισμένα ατυχήματα.  Σε περιστάσεις δεόντως αιτιολογημένες, η Επιτροπή μπορεί να δεχτεί πληροφορίες από εναλλακτικές πηγές ισοδύναμης αξίας.  Εξάλλου, τα κράτη μέλη μπορούν να κοινοποιούν συμπληρωματικές πληροφορίες που προέρχονται από κέντρα αντιμετώπισης δηλητηριάσεων, τους οικογενειακούς γιατρούς, τις αρμόδιες εθνικές υπηρεσίες καταχώρησης των πιστοποιητικών θανάτου, τις πυροσβεστικές υπηρεσίες για τις πυρκαγιές έξω από τους τόπους εργασίας, τους ασφαλιστικούς οργανισμούς και επιχειρήσεις, τις ενώσεις καταναλωτών, τους κατασκευαστές και τις επαγγελματικές τους ενώσεις, τους οργανισμούς έρευνας ή τις επιστημονικές ενώσεις και από κάθε άλλη πηγή παροχής κατάλληλων πληροφοριών.  Η αξιοποίηση των συμπληρωματικών πληροφοριών θα αναπτυχθεί σταδιακά κατά τη διάρκεια της εκτέλεσης του σχεδίου.  Εφόσον, η Επιτροπή διαχειρίζεται άλλα προγράμματα πληροφόρησης δυνάμει άλλων κοινοτικών πράξεων, το σχέδιο θα χρησιμοποιεί, ενδεχομένως, τις πληροφορίες που παρέχουν τα προγράμματα αυτά.  3. Τα βασικά στοιχεία που συγκεντρώνονται πρέπει να παρουσιάζουν όσο το δυνατόν καλύτερα χαρακτηριστικά ως προς το κύρος τους και την αντιπροσωπευτικότητα της κατάστασης σε εθνικό και κοινοτικό επίπεδο.  Τα στοιχεία αυτά πρέπει να περιέχουν τις ακόλουθες πληροφορίες:  - τον τόπο του ατυχήματος,  - την ημερομηνία του ατυχήματος,  - τον τόπο της θεραπείας,  - τη δραστηριότητα του θύματος κατά τη στιγμή του ατυχήματος,  - το είδος του ατυχήματος,  - το είδος του προϊόντος που ενέχεται το ατύχημα,  - την ηλικία του θύματος,  - το φύλο του θύματος,  - το είδος των κακώσεων,  - τα μέρη του σώματος που υπέστησαν κακώσεις,  - τη διάρκεια της θεραπείας,  - τη συνοπτική περιγραφή του ατυχήματος και των αιτίων του (καθώς και, εφόσον είναι δυνατόν, τα κύρια χαρακτηριστικά και τα στοιχεία αναγνώρισης του σχετικού προϊόντος).  Οι πληροφορίες αυτές κωδικοποιούνται βάσει ενός εναρμονισμένου συστήματος σε κοινοτικό επίπεδο.  4. Σύμφωνα με τις μελέτες που έγιναν και την υπάρχουσα εμπειρία από τα εν λειτουργία συστήματα και λαμβάνοντας υπόψη τα αποτελέσματα της δοκιμαστικής εφαρμογής, κρίνεται απαραίτητη η ελάχιστη συμμετοχή περίπου εξήντα νοσοκομείων ώστε να δημιουργηθεί ένα αντιπροσωπευτικό δείγμα στο κοινοτικό επίπεδο. Η βέλτιστη λειτουργία του συστήματος θα μπορούσε να επιτευχθεί με τη συμμετοχή 90 περίπου νοσοκομείων που κατανέμονται ως εξής στα διάφορα κράτη μέλη, με βάση τον αντίστοιχο πληθυσμό του κράτους:  1.2.3 //  //  //  // Κράτος μέλος   // Πληθυσμός  (σε εκατομμύρια κατοίκων)   // Αριθμός νοσοκομείων   //    //   //   // Λουξεμβούργο  // 0,4   // 1   // Ιρλανδία   // 3,4   // 4   // Δανία  // 5,1   // 5   // Ελλάδα   // 10   // 6   // Βέλγιο   // 10  // 6   // Πορτογαλία   // 10   // 6   // Κάτω Χώρες   // 14  // 7   // Ισπανία   // 38   // 9   // Γαλλία   // 55   // 11  // Ηνωμένο Βασίλειο   // 56   // 11   // Ιταλία   // 57  // 11   // Ομοσπονδιακή Δημοκρατία της Γερμανίας   // 62  // 13   //    //   //   // Σύνολο   // 321   // 90   //    //   //  Ενδείκνυται η αρχική συμμετοχή, κατά τη διάρκεια του πρώτου έτους, τουλάχιστον δύο νοσοκομείων ανά κράτος μέλος - ένα νοσοκομείο για το Λουξεμβούργο - για να εξασφαλισθεί μια καλή αρχή στο σχέδιο.  5. Μέσα στα πλαίσια της διαχείρισης του σχεδίου και μετά από διαβούλευση με τη Συμβουλευτική Επιτροπή, θα ληφθούν τα κατάλληλα μέτρα ώστε να καταστεί δυνατή η προοδευτική εξέλιξη των συλλεγόμενων πληροφοριών καθώς και των κέντρων συλλογής, προς καλύτερα χαρακτηριστικά όσον αφορά το κύρος, την αντιπροσωπευτικότητα ή την αξιοποίηση των αποτελεσμάτων.  6. Για να είναι σημαντικό το μέγεθος του κοινοτικού δείγματος που θα υπολογιστεί βάσει των αποτελεσμάτων που θα συγκεντρωθούν κατά τη διάρκεια της δοκιμαστικής εφαρμογής και αφού ληφθούν υπόψη οι εμπειρίες που έχουν αποκτηθεί από τα εν λειτουργία συστήματα, θα πρέπει να περιλαμβάνει ετησίως από 400 000 έως 900 000 περιπτώσεις, που θα κατανέμονται ανάλογα με τον αντίστοιχο πληθυσμό των κρατών μελών.  ΠΑΡΑΡΤΗΜΑ ΙΙ  ΕΝΔΕΙΚΤΙΚΗ ΚΑΤΑΝΟΜΗ ΤΩΝ ΠΙΣΤΩΣΕΩΝ  Το ποσό των 7 εκατομμυρίων ECU που αναφέρει το άρθρο 3 της απόφασης, θα χρησιμοποιηθεί, ενδεικτικά, σύμφωνα με την ακόλουθη κατανομή:  α) πραγματική συγκέντρωση βασικών στοιχείων στις αίθουσες πρώτων βοηθειών των νοσοκομείων (συμπεριλαμβανομένων των ενδεχομένων δραστηριοτήτων εμβάθυνσης των συστημάτων που ήδη λειτουργούν) και πραγματική συγκέντρωση συμπληρωματικών στοιχείων (5,5 εκατομμύρια ECU)·  β) τεχνικές μελέτες, μελέτες εκτίμησης, μελέτες εκμετάλλευσης, μελέτες κόστους/κέρδους κλπ., έξοδα παροχών τεχνικών και διοικητικών υπηρεσιών σε κοινοτικό επίπεδο και συναφείς δραστηριότητες (1,5 εκατομμύρια ECU).  Για τις εργασίες που αναφέρονται στο στοιχείο α), η κοινοτική χρηματοδοτική ενίσχυση χορηγείται βάσει ομοιόμορφου συντελεστή ο οποίος θα αντιπροσωπεύει, για τα τρία πρώτα έτη του σχεδίου, το 80 % του πραγματικού κόστους μέχρι ανωτάτου ορίου 35 000 ECU ανά νοσοκομείο.  Εξάλλου, μια κατ' αποκοπή κοινοτική χρηματοδοτική ενίσχυση, ύψους 20 000 ECU ανά κράτος μέλος κατά τη διάρκεια του πρώτου έτους εγκατάστασης σ' αυτό το κράτος μέλος ενός συστήματος συγκέντρωσης στοιχείων από τα νοσοκομεία και ύψους 5 000 ECU ανά νοσοκομείο κατά τη διάρκεια του πρώτου έτους συμμετοχής του νοσοκομείου αυτού στο σχέδιο, θα χορηγηθεί ως συμβολή στα έξοδα εγκατάστασης και έναρξης λειτουργίας.